ปล่อยสินเชื่อจำนำทะเบียนรถดอกเบี้ยต่ำ ช่วยผู้มีรายได้น้อยกว่า 800,000 ราย
นายวิทัย รัตนากร ผู้อำนวยการธนาคารออมสิน เปิดเผยว่า ในปี 2564 ที่ผ่านมา ธนาคารได้เข้าร่วมทุนในบริษัท เงินสดทันใจ จำกัด เปิดตัวสินเชื่อจำนำทะเบียนรถจักรยานยนต์ คิดอัตราดอกเบี้ยต่ำช่วงเปิดตัวร้อยละ 11 ต่อปี ส่งผลให้หลังจากนั้นไม่นานตลาดสินเชื่อจำนำทะเบียนรถ ได้ทยอยปรับลดโครงสร้างดอกเบี้ยจากร้อยละ 28 ลงเหลือร้อยละ 19 ในปัจจุบัน โดยตลอด 1 ปีที่ผ่านมา ประชาชนที่มีรายได้น้อยจำนวนกว่า 800,000 ราย ได้รับอนุมัติสินเชื่อจำนำทะเบียนรถ “เงินสดทันใจ” ทั้งสินเชื่อใหม่และรีไฟแนนซ์ วงเงินรวมกว่า 16,000 ล้านบาท ช่วยเสริมสภาพคล่องในการนำเงินไปหมุนเวียนใช้จ่ายและแก้ปัญหาการเงิน ด้วยต้นทุนเงินกู้ที่ต่ำกว่าอัตราดอกเบี้ยในท้องตลาด สามารถประหยัดค่าใช้จ่ายดอกเบี้ยให้ลูกค้าคิดเป็นเม็ดเงินราว 1,000 ล้านบาท และในปี 2565 นี้ คาดการณ์ตัวเลขอนุมัติสินเชื่อรวมกว่า 20,000 ล้านบาท ทั้งประเภทรถยนต์และรถจักรยานยนต์สำหรับสินเชื่อ “เงินสดทันใจ” รับจำนำทะเบียนรถยนต์และรถจักรยานยนต์ ให้บริการทั้งการขอกู้ใหม่และรีไฟแนนซ์ โดยรถยนต์ผ่อนชำระได้นานถึง 54 เดือน และรถจักรยานยนต์ผ่อนชำระได้นาน 36 เดือน พร้อมฟรีค่าธรรมเนียม ไม่ต้องโอนเล่มทะเบียน ไม่ต้องใช้บุคคลค้ำประกัน และไม่ต้องใช้สลิปเงินเดือน คิดอัตราดอกเบี้ยต่ำ เริ่มต้นเพียงร้อยละ 0.49 ต่อเดือน หรือร้อยละ 11 ต่อปี สามารถนำรถไปติดต่อขอกู้ได้ที่เครือข่ายกว่า 6,000 สาขา ได้แก่ สาขาเงินสดทันใจในเครือศรีสวัสดิ์ 5,000 แห่ง และที่บูธให้บริการเงินสดทันใจ ภายในสาขาธนาคารออมสิน 1,054 สาขาทั่วประเทศ